তাঁর পারিবারিক গানের আবহ, ওস্তাদ, বিশেষ করে স্কুলের শিক্ষক ব্রাদার হ্যামেল, যিনি তাঁর গান শোনার কান ও ওভ্যেস তৈরি করে দিয়েছিলেন- তাঁর কথা কৃতজ্ঞতার সাথে স্মরণ করেছেন। অসংখ্য পাশ্চাত্য লোকসঙ্গীত ও ধ্রুপদী সঙ্গীত তিনি হ্যামেলের প্লেয়িং রেকর্ডে শুনেছেন। সেজন্যেই তাঁর গান ‘বাজনা গান’ নয়। অপ্রয়োজনের কোনও বাদ্য বেজে সেখানে বাণীকে আকীর্ণ করে তোলে না। শ্রোতাকে চিন্তার খোরাক যোগায় ও নবায়ন করে তোলে। ফলে তাঁর গানগুলো কোনও একটি বিশেষ পরিস্থিতির খণ্ডচিত্র হয়েও ছড়িয়ে পড়ে বহু অখণ্ডে। দম আটকানো গুমোট মেঘ কেটে গিয়ে সময়ের উত্তাপ শুভবোধে প্রশমিত হয়। তাঁর কথায় বিষয়টি আরও ভালো করে বোঝা যাবে- “যে গান জীবনযাপনের গায়ে গায়ে লেগে থাকে, যে গান প্রাত্যহিকতাকে আমাদের দৈনন্দিনতাকে ছুঁয়ে প্রকাশমান, আর এর ভেতর গানের আধুনিকতাকে খোঁজার অবিরাম চেষ্টা, কথায়, সুরে ও গায়ন রীতিতে। বর্তমান সময়ে ‘বাজনাগান’ থেকে গানকে আলাদা করে গানের সঙ্গে যে টুকু বাদন সংগত, তাই দিয়ে গানকে খোলামেলা রাখার ইচ্ছেটুকু প্রবল।”